Danny Titus 'moet nou op eie wakker word' | Netwerk24
Danny Titus 'moet nou op eie wakker word'
Deur Marelize Barnard 02 Augustus 2020 15:21
Danny Titus Foto: Argief
"My pa moet nou op sy eie tyd wakker word. Wanneer dit sal wees, weet ons nie," het Dalene Titus, dogter van die bekende dr. Danny Titus (63), Sondagmiddag oor haar pa se toestand gesê.
Titus was Sondag steeds in 'n koma in 'n Gautengse hospitaal ná komplikasies met 'n oogoperasie. Sy hart het gaan staan terwyl hy in die herstelkamer was.
Hy is sedert Dinsdag in die waakeenheid en Dalene sê hy is nog nie wakker nie en toon nie baie reaksie nie.
Titus is nie onder verdowing nie en volgens haar wag hulle dat hy op sy eie moet wakker word. Wanneer dit gebeur, sal die Titus-familie die volgende stap doen.
Titus se gesin mag hom weens die Covid-19-inperking nie in die hospitaal besoek nie en volgens sy dogter kry sy inligting oor sy toestand by die dokters wat hom behandel.
Hy het twee dogters, Dalene en Neriska.
Titus, onafhanklike politieke ontleder, regskenner, bekend om sy werk as kultuuraktivis en tot onlangs toe die uitvoerende direkteur van korporatiewe aangeleenthede by die ATKV, is Dinsdag aan albei sy oë geopereer om 'n katarak en bloeding te verwyder.
Sy hart het ná die operasie gaan staan en sy toestand het vinnig verswak.
Dalene het op sosiale media gesê daar is sowat 'n halfuur gesukkel om hom by te bring. Sy hart het telkemale gaan staan en hy is sedertdien in 'n koma. Hulle het 'n breinskandering gedoen en dit toon hy het in die proses breinskade opgedoen waarvan die omvang eers bepaal sal kan word wanneer hy uit die koma kom.
Titus woon in Roodepoort.
Hy is tans die voorsitter van die DAK Netwerk, 'n organisasie wat hom beywer vir die ontwikkeling van en navorsing oor voorheen benadeelde Afrikaanse gemeenskappe.